Stesen MRT Putra Permai

Stesen MRT Putra Permai ialah stesen Transit Aliran Massa (MRT) di Seri Kembangan, Selangor, Malaysia di mana Laluan Putrajaya berkhidmat di stesen ini. Stesen ini akan dibuka rasmi pada Januari 2023 dibawah pembukaan Fasa 2 laluan tersebut. Ia terletak di antara Stesen MRT Taman Equine dan Stesen MRT 16 Sierra serta mempunyai kod stesen iaitu PY37. Seperti kebanyakkan stesen MRT di Lembah Klang, stesen ini adalah bertingkat.

Sejarah 
Projek pembinaan Laluan MRT Sungai Buloh-Serdang-Putrajaya yang kini dikenali sebagai Laluan Putrajaya telah dimulakan secara rasmi pada 15 September 2016. Pada hari yang sama juga, nama stesen "Taman Putra Permai" disebutkan dalam sebuah video yang diterbitkan oleh MRT Corp di Youtube, dengan tajuk "MRT Sungai Buloh-Serdang-Putrajaya (SSP) Line Alignment Video". Dalam video tersebut, kod stesen sementara bagi Stesen MRT Taman Putra Permai ialah S32. Dalam beberapa tahun kemudian, nama stesen ini telah diubah menjadi nama stesen sedia ada, iaitu "Putra Permai".

Stesen MRT Putra Permai serta Stesen MRT Taman Equine terletak di Pakej S208. Kontrak pembinaan stesen dan kerja-kerja berkaitan bagi pakej tersebut telah dianugerahkan kepada syarikat Bumiputera, S.N. Akmida Holdings Sdn Bhd pada 19 September 2017, dengan jumlah sebanyak RM219.7 juta.

Stesen MRT Putra Permai akan dibuka kepada orang ramai dan memulakan operasinya pada bulan Mac 2023 bersama-sama stesen-stesen Laluan Putrajaya di bawah Fasa 2 yang lain, iaitu dari stesen Kampung Batu sehingga Putrajaya Sentral. Pembukaan MRT Laluan Putrajaya Fasa 2 telah diumumkan pada 23 Disember 2022 oleh MRT Corp. Walaupun begitu, mengikut perancangan asal stesen ini patut dibuka pada Julai 2022, tetapi pembukaannya menghadapi kelewatan lagi dan ditangguhkan pada Januari 2023 akibat sesi ujian set gerabak kereta api mengambil masa lama daripada biasa dan belum selesai.

Ciri-ciri stesen

Lokasi 
Stesen ini terletak di sepanjang Jalan Putra Permai (Jalan Persekutuan 3215), Seri Kembangan, Selangor. Stesen MRT Putra Permai akan menghubungkan penduduk sekitar di kejiranan Kota Perdana, Bandar Putra Permai, Komersial The Atmosphere, Taman Prima Tropika, Alam Putra, Lestari Perdana 1, Lestari Perdana 2, Villa Perdana dan Karisma Hill. Tereltak berhampiran stesen adalah Giant Seri Kembangan, Kompleks Pasar Borong Selangor, Sfera Residency, Pangsapuri Cahaya Permai, Pangsapuri Suria Permai, Pangsapuri 3 Elements, Pangsapuri Mawar Jaya, dan Arab Mall.

Pelan stesen 

Stesen ini adalah stesen bertingkat dan mempunyai satu platform tengah di atas ruang legar untuk perkhidmatan Laluan Putrajaya. Terdapat dua platform menuju ke terminus laluan; Platform 1 ke Putrajaya Sentral manakala Platform 2 pula menuju ke Kwasa Damansara.

Kemudahan 
Berdasarkan, Peta Transit Berintergerasi Lembah Klang, Stesen MRT Putra Permai tidak dilengkapi dengan kemudahan kawasan meletakkan kenderaan (Park and Ride). Stesen MRT ini juga dilengkapi dengan kemudahan bagi orang kurang upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, tulisan braille di butang lif dan kaunter rendah untuk pengguna kerusi roda. Selain itu, tandas awam, surau, pusat perkhidmatan pelanggan dan eskalator turut disediakan bagi memenuhi keperluan dan keselesaan pengguna MRT. Untuk pembelian tiket, pengguna boleh membelinya melalui mesin tiket layan diri. Stesen ini juga dilengkapi dengan perkhidmatan bas pengantara.

Pintu stesen 
 
Mengikut rancangan pelan tapak stesen, Stesen MRT Putra Permai mempunyai dua pintu masuk dan keluar.

Rujukan 

Laluan Putrajaya
Stesen RapidKL
Putra Permai